6ኛው የሰንደቅ  ዓላማ  ቀንን  በደማቅ ሥነ-ሥርዓት  ለማክበር  ዝግጅት እየተደረገ መሆኑ ተገለፀ
– በ2006 ዓ.ም የሚከበረውን 6ኛውን  የሰንደቅ  ዓላማ  ቀንን በደማቅ ሥነ-ሥርዓት ለማከበር ዝግጅቶች እየተካሄዱ መሆኑን የስድስተኛው የሰንደቅ ዓላማ ቀን አከባበር ብሔራዊ ኮሚቴ አስታወቀ፡፡ የኮሚቴ ሰብሳቢው ክቡር አቶ አባዱላ ገመዳ ዛሬ በሒልተን ሆቴል በተዘጋጀው የብሔራዊ ኮሚቴ የምክክር መድረክ ላይ እንደገለጹት፤ 6ኛውን የሰንደቅ ዓላማ ቀንን በደማቅ ሁኔታ ለማክበር የቅድመ ዝግጅት ስራ እየተከናወነ ነው።በዓሉን አስታኮ ከገጠር እስከ ከተማ ሕዝባዊ የውይይት መድረኮች እንደሚዘጋጁ ገልፀው፤ ይህም ሰፊ ሕዝባዊ ንቅናቄ ለመፍጠር እንደሚረዳ የገለጹት አቶ አባዱላ በተለይም በታላቁ የህዳሴ ግድብ ዙሪያ በሕዝቡ ውስጥ የተፈጠረውን መነቃቃት ለማጠናከር ያስችላል ብለዋል፡፡በፌዴራል ደረጃ በተለያዩ ዘርፎች የሰንደቅ ዓላማ በዓል አስተባባሪ ኮሚቴዎች መቋቋማቸውን  የጠቀሱት አቶ  አባዱላ፤  የተለያዩ ስነ-ሥርዓቶችን  በማዘጋጀት  በተለይም ወጣቱ  ትውልድ በሰንደቅ  ዓላማው እሴቶችና መርሆች  ዙሪያ ሰፊ ግንዛቤ እንዲኖረው ይደረጋል ብለዋል።ባለፉት አምስት ዓመታት ውስጥ የሰንደቅ ዓላማ በዓል ብሔራዊ መግባባትን ከመፍጠር  አኳያ  ልዩ አስተዋጽኦ እንደነበረው የገለጹት አቶ አባዱላ፤ የአገሪቱን ገጽታ፣ የብሔር ብሔረሰቦችና ሕዝቦችን ብዝሃነትና አንድነትን ለተቀረው ዓለም ለማስተዋወቅ ይረዳል ብለዋል።በሃገር ውስጥ ያለው የሰንደቅ ዓላማ ፍላጎት ከጊዜ ወደ ጊዜ እየጨመረ መምጣቱን የ6ኛው የሰንደቅ ዓላማ አከባበር ኮሚቴ አባላት የገለጹ ሲሆን፤ ባንዲራን በሃገር ደረጃ የሚያከፋፍለው  የዋልታ ኢንፍርሜሽን ማዕከል በ2006 ዓ.ም የተለያዩ  አካላትን የባንዲራ ፍላጎትን  መሠረት ባደረገ መልኩ ባንዲራ እንደሚያቀርብ ዋልታ ኢንፎርሜሽን ዘግቧል።




